b'\n_START_ARTICLE_\nTikrasis kapokmedis\n_START_SECTION_\nPaplitimas\n_START_PARAGRAPH_\nNat\xc5\xabraliai paplitusi Meksikoje, Centrin\xc4\x97je Amerikoje, Karibuose, \xc5\xa1iaurin\xc4\x97je Piet\xc5\xb3 Amerikos dalyje bei tropin\xc4\x97je Vakar\xc5\xb3 Afrikoje._NEWLINE_Introdukuoti ir Piet\xc5\xb3 Amerikos bei Afrikos dalyse ir u\xc5\xbe nat\xc5\xabralaus arealo rib\xc5\xb3, kur anks\xc4\x8diau savaime neaugo. Taip pat introdukuoti dar tolimesniuose nuo pagrindinio arealo \xc5\xbdem\xc4\x97s atogr\xc4\x85\xc5\xbe\xc5\xb3 dalyse\xc2\xa0\xe2\x80\x93 Indijoje, \xc5\xa0ri Lankoje, Filipinuose, Indonezijoje, dalyje Kinijos, Havajuose.\n_START_SECTION_\nApib\xc5\xabdinimas\n_START_PARAGRAPH_\nStambus medis. Tikrieji kapokmed\xc5\xbeiai u\xc5\xbeauga iki 60\xe2\x80\x9370\xc2\xa0m auk\xc5\xa1\xc4\x8dio, o kamieno skersmuo gali siekti 3\xc2\xa0m. Amazonijos regione ir Piet\xc5\xb3 Amerikos \xc5\xa1iaurin\xc4\x97je dalyje tai stambiausia ir auk\xc5\xa1\xc4\x8diausia med\xc5\xbei\xc5\xb3 r\xc5\xab\xc5\xa1is. Nors Piet\xc5\xb3 Amerikos pietvakariuose, tai yra toli u\xc5\xbe j\xc5\xb3 nat\xc5\xabralios paplitimo ribos augan\xc4\x8dios kiparisin\xc4\x97s ficrojos \xc5\xa1iek tiek auk\xc5\xa1tesn\xc4\x97s. Meksikoje ir Centrin\xc4\x97je Amerikoje u\xc5\xbe juos auk\xc5\xa1tesn\xc4\x97s gali u\xc5\xbeaugti tik meksikin\xc4\x97s guobos. Visame Afrikos \xc5\xbeemyne tai antra pagal auk\xc5\xa1t\xc4\xaf med\xc5\xbei\xc5\xb3 r\xc5\xab\xc5\xa1is, kurie ne\xc5\xbeymiai nusileid\xc5\xbeia tik Baillonella toxisperma med\xc5\xbeiams._NEWLINE_Turi pla\xc4\x8diai i\xc5\xa1sirangiusias ant\xc5\xbeemines \xc5\xa1aknis. Kamieno ir didesni\xc5\xb3 \xc5\xa1ak\xc5\xb3 \xc5\xbeiev\xc4\x97 kartais padengta tankiais ir a\xc5\xa1triais dygliais. Lapai sud\xc4\x97tiniai, plunksni\xc5\xa1ki, ~20\xc2\xa0cm skersmens, sudaryti i\xc5\xa1 5\xe2\x80\x939 lapeli\xc5\xb3. Vaisius\xc2\xa0\xe2\x80\x93 stambi, pailga d\xc4\x97\xc5\xbeut\xc4\x97, pilna gelsvo pluo\xc5\xa1to, tarp kurio \xc4\xafsiterpusios s\xc4\x97klos.\n_START_SECTION_\nKiti duomenys\n_START_PARAGRAPH_\nTikrieji kapokmed\xc5\xbeiai greitai augantys med\xc5\xbeiai. J\xc5\xb3 laja nuo saul\xc4\x97s 88\xc2\xa0% suteikia pav\xc4\x97s\xc4\xaf. Sausr\xc5\xb3 sezonu meta ar i\xc5\xa1 dalies meta lapus.\n_START_SECTION_\nCeiba pentandra var. guineensis\n_START_PARAGRAPH_\nIki \xc5\xa1iol tarp botanik\xc5\xb3 ir kit\xc5\xb3 \xc5\xa1io med\xc5\xbeio tyrin\xc4\x97toj\xc5\xb3 vyksta nesutarimai, kaip jie pateko \xc4\xaf Afrikos \xc5\xbeemyn\xc4\x85, bet kad juos \xc5\xa1iame \xc5\xbeemyne i\xc5\xa1platino \xc5\xbemon\xc4\x97s, n\xc4\x97ra joki\xc5\xb3 \xc4\xafrodym\xc5\xb3. J\xc5\xb3 vaisi\xc5\xb3 viduje esantis pluo\xc5\xa1tas labai degus, bet nesk\xc4\x99stantis vandenyje, kuriame gali ilgai pl\xc5\xabduriuoti. Manoma, kad d\xc4\x97l pastarosios savyb\xc4\x97s, d\xc4\x97ka Atlanto vandenyno srovi\xc5\xb3, jie pasiek\xc4\x97 vakar\xc5\xb3 Afrikos krantus ir taip ten savaime i\xc5\xa1plito. Afrikoje augantys tikrieji kapokmed\xc5\xbeiai laikomi atskiru por\xc5\xab\xc5\xa1iu\xc2\xa0\xe2\x80\x93 Ceiba pentandra var. guineensis.\n_START_SECTION_\nPanaudojimas\n_START_PARAGRAPH_\nTikrojo kapokmed\xc5\xbeio vaisi\xc5\xb3 pluo\xc5\xa1tas, vadinamas kapoku, panaudojamas tekstil\xc4\x97s pramon\xc4\x97je. Jis labai lengvas, pl\xc5\xabdrus, atsparus vandeniui. Tiesa, kapokas gaunamas tik rank\xc5\xb3 darbu, j\xc4\xaf sunku suverpti. Kapokas naudojamas kaip p\xc5\xabk\xc5\xb3 pakaitalas u\xc5\xbepildant \xc4\x8diu\xc5\xbeinius, pagalves, baldus, pliu\xc5\xa1inius \xc5\xbeaislus, naudojamas kaip \xc5\xa1ilumos izoliatorius. Seniau kapokas buvo pla\xc4\x8diai naudojamas gelb\xc4\x97jimosi liemeni\xc5\xb3 gamyboje, bet dabar pakeistas sintetiniais pakaitalais. I\xc5\xa1 med\xc5\xbeio s\xc4\x97kl\xc5\xb3 gaunamas aliejus, kuris panaudojamas muilo bei tr\xc4\x85\xc5\xa1\xc5\xb3 gamyboje. Tikrojo kapokmed\xc5\xbeio mediena vertinga, tod\xc4\x97l \xc5\xa1is medis pramoniniais tikslais auginamas Pietry\xc4\x8di\xc5\xb3 Azijoje, Kinijoje. Med\xc5\xbeio \xc5\xbeiev\xc4\x97 turi diuretini\xc5\xb3, afrodiziakini\xc5\xb3 savybi\xc5\xb3, kartais dedama \xc4\xaf ajahuask\xc4\x85. Augalo \xc5\xbeiedai yra svarbus nektaro ir \xc5\xbeiedadulki\xc5\xb3 \xc5\xa1altinis medne\xc5\xa1\xc4\x97ms bit\xc4\x97ms (Apis).\n_START_SECTION_\nSimbolika\n_START_PARAGRAPH_\nTikrasis kapokmedis yra Gvatemalos ir Puerto Riko nacionalinis medis. Did\xc5\xbeiausias \xc5\xbeinomas kapokmedis auga Lal Bage, Indijoje (Karnataka).'